બંધારણમાં એસસી અને એસટી ઉપરાંત ઓબીસીની અનામતની જોગવાઈ કરવામાં આવ્યા પછી અનામતની સ્થિતિની દર દસ વર્ષે સમીક્ષા કરવાની જોગવાઈ છે. આમ છતાં રાજ્યમંત્રી ચૌધરીના પક્ષ ભાજપ થકી ગુજરાતમાં ૨૨ વર્ષના શાસન દરમિયાન એકપણ વખત અનામતની સમીક્ષાની માંગણી કરાઈ નથી. આમ એકાએક અનામત છોડવાની વાત કરવામાં આવી એનું પ્રાગટ્ય થયું ક્યાંથી, એ પ્રશ્ન થવો સ્વાભાવિક છે. હજુ થોડા વખત પહેલાં તેઓ ગૃહ રાજ્યમંત્રી હતા ત્યારે તેમના સમાજના જ ઓબીસી અનામત ઝુંબેશના સૂત્રધાર એવા અગ્રણી હરિભાઈ વેલજીભાઈ ચૌધરી રાજ્યમાં જે સમાજો કે જૂથો ઓબીસી અનામતમાં છે તે તમામને કેન્દ્રની ઓબીસી અનામતની યાદીમાં સમાવવાની માંગણી સાથે રજૂઆત કરતા હતા. આ વાત તર્કસંગત હોવા છતાં એનો વિચાર કરવાનો કેન્દ્રના આ મંત્રી સહિતના સરકારમાં બેઠેલાઓને વખત મળ્યો નહીં. એકાએક અનામતનો લાભ મેળવનારા અન્ય સમાજો માટે એ ત્યાગે, એવી વાત કરે ત્યારે નવાઈ લાગવી સ્વાભાવિક છે. અત્રે એ યાદ રહે કે મંડળ પંચના અહેવાલની યાદીમાં પછાત જ્ઞાતિઓમાં સમાવાયેલી પરંતુ ગુજરાતમાં ઓબીસીમાં નહીં સમાવાયેલી ચૌધરી(આંજણા પટેલ),પ્રજાપતિ-કુંભાર, ઘાંચી સહિતની ગુજરાત અને જૂના સૌરાષ્ટ્ર પ્રદેશની ૨૭ જ્ઞાતિઓનો હરિભાઈ વેલજીભાઈ ચૌધરી અને જી.કે.પ્રજાપતિના વડપણવાળી “ગુજરાત રાજ્ય ૨૭ મંડળ કોમ સંઘર્ષ સમિતિ”ના પ્રયાસોથી, મુખ્યમંત્રી છબિલદાસ મહેતા અને નાયબ મુખ્યમંત્રી સી.ડી.પટેલ તેમજ વિપક્ષના નેતા કેશુભાઈ પટેલના સમર્થનથી, વર્ષ ૧૯૯૪માં રાજ્યની ઓબીસી યાદીમાં સમાવેશ કરાયો હતો.